Bae Colwyn - Wicipedia

# Bae Colwyn

### Oddi ar Wicipedia

Bae Colwyn Conwy

Mae Bae Colwyn yn dref arfordirol a chymuned ym mwrdeistref sirol Conwy, gogledd Cymru. Mae hi yn sir seremonïol Clwyd, a bu'n rhan o'r Sir Ddinbych hanesyddol hyd 1974. Mae priffordd yr A55 yn pasio drwy'r dref ac mae ganddi orsaf ar Reilffordd Arfordir Gogledd Cymru. Mae'n dref wyliau gyda phromenâd braf, pier a pharciau. Mae'r traeth yn llydan a diogel gyda thywod braf a rhimyn o gerrig mân. Mae'n dal i fod yn ganolfan siopa brysur er gwaethaf y gystadleuaeth o du'r archfarchnadau mawr. Lleolir pencadlys Heddlu Gogledd Cymru ym Mharc Eirias. Ceir yn ogystal nifer o swyddfeydd llywodraeth leol a'r gwasanaeth sifil yn y dref, gan gynnwys rhai o swyddfeydd rhanbarthol Cynulliad Cenedlaethol Cymru.

Cyn ad-drefnu llywodraeth leol yn Ebrill 1974 roedd Bae Colwyn yn Fwrdeisdref Ddinesig gyda phoblogaeth o tua 25,000, ond yn 1974 ddiddymwyd yr hen awdurdod i adael pum cymuned (seiledig ar y plwyfi). Mae gan Bae Colwyn yn ôl y diffiniad hwnnw boblogaeth o 9,742 (2001). Poblogaeth y cymunedau eraill a fu'n rhan o'r hen fwrdeisdref yw Mochdre (1,862), Llandrillo-yn-Rhos (7,110), Hen Golwyn (7,626) a Llysfaen (2,652). Erbyn heddiw mae'r pum plwyf yn un ardal drefol mewn gwirionedd, gyda phoblogaeth o 30,265 o bobl (2001), yr uchaf yng ngogledd Cymru ac eithrio Wrecsam.

## [golygu] Hanes

Y Stryd Fawr yng nghanol Bae Colwyn

Cnewyllyn y dref oedd Hen Golwyn ('Colwyn' yn wreiddiol) a Llysfaen i'r dwyrain a Llandrillo-yn-Rhos i'r gorllewin; tyfodd y dref rhwng y ddau le hynny (sy'n rhan o Fae Colwyn o safbwynt llywodraeth leol). Fel yn achos Llandudno a'r Rhyl, tyfodd Bae Colwyn yn gyflym yn ail hanner y 19eg ganrif, yn sgîl dyfodiad y rheilffordd yn 1848, a dechrau'r 20fed ganrif fel tref gwyliau glan môr hawdd i'w chyrraedd o drefi poblog gogledd-orllewin Lloegr.

Mae'r dref wedi dioddef problemau cymdeithasol ers y 1980au gyda nifer o bobl ddiwaith o ogledd Lloegr symud i mewn a'r canran hŷn o'r boblogaeth gynyddu ar yr un pryd wrth i bobl symud yno ar ôl ymddeol.

## [golygu] Enwogion

- Ffred Ffransis - ganwyd yr ymgyrchydd dros yr iaith Gymraeg ym Mae Colwyn yn 1948

## [golygu] Eisteddfod Genedlaethol

Cynhaliwyd Eisteddfod Genedlaethol ym Mae Colwyn ym 1910, 1941 (Hen Golwyn) a 1947. Am wybodaeth bellach gweler:

- Eisteddfod Genedlaethol Cymru Bae Colwyn 1910
- Eisteddfod Genedlaethol Cymru Hen Golwyn 1941
- Eisteddfod Genedlaethol Cymru Bae Colwyn 1947

## [golygu] Gefeilldref

- Ffrainc - Roissy-en-Brie

## [golygu] Cysylltiadau allanol

- (Saesneg) Clwb pêl-droed
- (Saesneg) Clwb rygbi

Categorïau: Trefi Conwy | Cymunedau Conwy

##### Views

- Erthygl
- Sgwrs
- Diwygiad cyfoes

##### Chwilio

##### Ieithoedd eraill

- Български
- Deutsch
- English
- ‪Norsk (bokmål)‬